Norge med ny storseier over Sør-Korea
Norge lå under 19-20, men gikk derfra til 26-21 på noen få minutter. Dermed gjentok historien seg fra lørdag. Også da hadde sørkoreanerne løpt fra seg etter vel 40 minutters spill. Søndag vant et noe reservepreget norsk lag for annen gang mot en fersk utgave av Sør-Korea. Løke, Heidis søster, spilte solid og scoret seks ganger i 1. omgang og sju totalt. Med det ble hun norsk toppscorer. Veteranen Linn Jørum Sulland hadde flere innspill til Løke. De blir lagvenninner om et par måneder. Løke bytter klubb til sommeren og skal spille for Larvik. - Det var mange nye spillere på det norske laget i helga, men jeg kjenner mange av dem fra tiden i Stabæk. Samarbeidet med Lise (Løke) fungerte bra. Hun har mye av det samme bevegelsesmønsteret som storesøster Heidi, sier Sulland til NTB. I desember tapte Norge EM-finalen mot Montenegro. VM-sluttspillet arrangeres samme sted (Serbia). Det er lite trolig at det blir plass i troppen til Lise Løke. På streken er søster Heidi og Marit Malm Frafjord soleklare førstevalg. På veien mot VM skal Norge spille en turnering i Sverige på forsommeren. Senere venter to ukers treningsopphold på Island. Like før verdensmesterskapet spiller laget en firenasjonersturnering på Østlandet. Motstanderne der er ikke helt booket.
Lise Løke og de norske håndballjentene løp fra Sør-Korea for annen dag på rad og vant 35-27 søndag.